Ксенофобия
Ксенофобия (от гръцки: ξένος – „непознат“, „чужденец“ и φόβος – „боязън“, „страх“) означава подчертана ненавист, страх или враждебност спрямо чужди неща, обикновено хора, но също така и приемани за чужди предмети, практики, явления, идеи и др. Ксенофобията е свързана с възприемане на чуждите (непознатите) като неразбираеми, несъвместими със собственото или противостоящи на собствения интерес и поради това опасни и враждебни.

Макар понятието да е широко застъпено в политическата и медийна реторика, както и в науката, концептуално то няма добре устроена теоретична база.

История 
Концепцията за „чуждия“, „непознатия“ и основаната на нея ксенофобия съществуват практически в почти всяка култура в света. При все това като понятие ксенофобията за пръв път се появява едва през 1901 г. в непревеждания на български език роман на Анатол Франс „Мосю Бержере в Париж“, разказващ за делото Драйфус. Това дело става повод за надигането на забележителни антисемитски настроения във Франция и заедно с яростните форми на национализъм по това време обезпечава със социален и политически гръб широкото разпространение на ксенофобия. През 1906 г., когато Върховният касационен съд на Франция окончателно реабилитира Драйфус, думата ксенофобия за първи път е вписана във френски речник – Nouveau Larousse illustré. В английски речници думата е включена години по-късно. Фразата „ксенофобски изблик“ се ползва, за да означи надигащия се антисемитизъм в Нацистка Германия.

Определения 
Съгласно речника на българския език на БАН, ксенофобията е „страх от всичко чуждо и омраза към чужденците“. Сходно е определението и в американския речник на Уебстър – „страх и омраза към непознати или чужденци или към всичко, което е непознато или чуждо“. Оксфордския речник на английския език определя думата като „неприязън или предразсъдък спрямо хора от чужди държави“.

Бележки

Източници 

  Motyl, A. (2001). Encyclopedia of Nationalism (Vol. 2). San Diego, Calif. London: Academic Press. ISBN 0-12-227232-3
  Wicker, H.R. (2001). Xenophobia. In N. Smelser & P. Baltes (Eds.), International encyclopedia of the social & behavioral sciences. Amsterdam New York: Elsevier. ISBN 0-08-043076-7